Föstudaginn 27. september kl. 16 opnar samsýning Karoline Sætre og Rannveigar Jónsdóttur OBSERVE ABSORB í Gallerí Úthverfu / Outvert Art Space á Ísafirði . ,, Það er innbyggður skortur í minninu , kannski er það löngunin til að fylla í þetta tóm sem er uppspretta fortíðarþrárinnar , þar sem eitthvað er stöðugt utan seilingar . Að því marki sem fortíðarþráin kemur fram í verkum Karoline Sætre og Rannveigar Jónsdóttur er það ekki endilega sem rekjanleg þrá eftir því sem verið hefur , heldur sem fortíðarþrá í upprunalegri merkingu hugtaksins : Heimþrá – og ekki heimþrá í þeim skilningi að hún þurfi að verða erfið byrði eins og oft er talað um hana , heldur sem drifkraftur til að uppgötva uppá nýtt ; til að rannsaka og kafa í uppruna sinn til að geta skilið þetta allt . ‘ ‘ Útdráttur úr Floating in a memory , texta fyrir sýninguna eftir Simen U. Stenberg . Rannveig og Karoline kynntust þegar þær voru samtímis við MA-nám í Listaháskólanum í Malmö . Þær unnu fyrst saman að sýningu í galleríinu DELFI í Malmö í október 2018 , sem bar heitið Darker fields of blue , the snow is where the shadow lies . OBSERVE ABSORB er framhald af þeirri sýningu . Listakonurnar hafa boðið norsku listakonunni Heddu Hørran , til að vera með upplestur við opnun sýningarinnar . Rannveig Jónsdóttir ( 1992 – ) leggur áherslu á hljóð og skúlptúr í verkum sínum þar sem hún skoðar eigin reynslu út frá samtali rannsókna og skáldsskapar til að skapa hljóð - og efnis-innsetningar . Áhugi hennar beinist að skjalageymslum , kortum , bókum , höndum , tungumálinu – hún vinnur oft með fundið efni og textabrot sem útgangspunkt fyrir innsetningar sem snúast um sjálfsmynd , að tilheyra , samband okkar við náttúruna og hversdagslega hluti sem við söfnum í kringum okkur .